***ข่าวประชาสัมพันธ์***

**ธุรกิจเคมิคอลส์ เอสซีจี คว้ารางวัล CSR-DIW Continuous Award ประจำปี 2563**

**มุ่งมั่นยกระดับคุณภาพชีวิตชุมชน ส่งเสริมการใช้ทรัพยากรให้เกิดประโยชน์สูงสุด เพื่อการพัฒนาอย่างยั่งยืน**

**ธุรกิจเคมิคอลส์ เอสซีจี ได้แก่ บริษัท มาบตาพุดโอเลฟินส์ จำกัด บริษัท ระยองโอเลฟินส์ จำกัด บริษัท มาบตาพุด แทงค์ เทอร์มินัล จำกัด และบริษัท ระยอง เทอร์มินัล จำกัด รับโล่รางวัลเกียรติยศ “โครงการส่งเสริมอุตสาหกรรมให้มีความรับผิดชอบต่อสังคมและชุมชนอย่างยั่งยืน (CSR-DIW Continuous Award) ประจำปี 2563” จากกรมโรงงานอุตสาหกรรม กระทรวงอุตสาหกรรม โดยมีนายประกอบ วิวิธจินดา อธิบดีกรมโรงงานอุตสาหกรรม เป็นประธานในพิธี ทั้งนี้ ธุรกิจเคมิคอลส์ เอสซีจี มุ่งเน้นการยกระดับคุณภาพชีวิตชุมชน ส่งเสริมการใช้ทรัพยากรให้เกิดประโยชน์สูงสุดตามหลักเศรษฐกิจหมุนเวียน (Circular Economy) และลดภาวะโลกร้อน โดยมีกรอบการดำเนินงานตามมาตรฐาน CSR-DIW ควบคู่กับเป้าหมายการพัฒนาที่ยั่งยืน หรือ SDGs (Sustainable Development Goals) ขององค์การสหประชาชาติ (United Nations: UN) เพื่อให้เกิดการพัฒนาอย่างยั่งยืนในด้านเศรษฐกิจ สังคม และสิ่งแวดล้อม**

สำหรับกิจการเพื่อสังคมที่ 4 บริษัทฯ ในธุรกิจเคมิคอลส์ เอสซีจี ได้ส่งเสริมและดำเนินการอย่างเป็นรูปธรรม เช่น **โครงการส่งเสริมวิสาหกิจชุมชนให้เกิดการเติบโตและพัฒนาอย่างต่อเนื่อง** เช่น วิสาหกิจรถเช่าชุมชน  วิสาหกิจงานสวน **โครงการปรับปรุงอาคารเพาะพันธุ์สัตว์น้ำ** **กลุ่มประมงเรือเล็กหาดแสงเงิน** เพื่อประโยชน์ในการดำเนินกิจกรรมของกลุ่ม **โครงการพัฒนาฝีมือช่างซ่อมเรือประมง กลุ่มประมงเรือเล็กตากวน-อ่าวประดู่** เพื่อพัฒนาทักษะด้านการซ่อมเรือ ช่วยสร้างรายได้ให้กับกลุ่มประมงพื้นบ้าน  **โครงการโรงเรียนไร้ขยะ โรงเรียนบ้านมาบตาพุด** เพื่อบริหารจัดการขยะในโรงเรียนอย่างเป็นระบบและครบวงจรตามหลักเศรษฐกิจหมุนเวียน และ**โครงการโอเลฟินส์ฟุตบอลแคมป์** เพื่อส่งเสริมและพัฒนาทักษะด้านกีฬาให้กับเยาวชนในพื้นที่รอบโรงงาน เป็นต้น

ทั้งนี้ กรมโรงงานอุตสาหกรรม กระทรวงอุตสาหกรรม ได้จัดทำมาตรฐาน CSR-DIW โดยปรับปรุงและพัฒนาจากมาตรฐานสากล ISO 26000 เพื่อให้สอดคล้องกับการดำเนินงานและขีดความสามารถของผู้ประกอบการไทย ประกอบด้วย 7 ข้อหลัก ได้แก่ การกำกับดูแลองค์กร (Corporate Governance) สิทธิมนุษยชน (Human Rights) การปฏิบัติด้านแรงงาน (Labor Practice) สิ่งแวดล้อม (Environment) การปฏิบัติที่เป็นธรรม (Fair Operating Practice) ผู้บริโภค (Consumers Issue) และการมีส่วนร่วมต่อสังคมและชุมชน (Community Involvement and Development)

***ผู้ที่สนใจติดตามข่าวสารอื่นๆ ของเอสซีจีได้ที่*** [***https://scgnewschannel.com***](https://scgnewschannel.com) ***/ Facebook:*** [***scgnewschannel***](https://facebook.com/scgnewschannel) ***/ Twitter:*** [***@scgnewschannel***](https://twitter.com/scgnewschannel) ***หรือ Line@:*** [***@scgnewschannel***](https://line.me/R/ti/p/%40scgnewschannel)

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*